[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.8.2006

SEC(2006) 1022

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Σύνοψη της αξιολόγησης του αντικτύπου της ανακοίνωσης «Η διακυβέρνηση στο πλαίσιο της ευρωπαϊκής συναίνεσης για την ανάπτυξη: προς μια εναρμονισμένη προσέγγιση στο εσωτερικό της Ευρωπαϊκής Ένωσης» {COM(2006) 421 τελικό){SEC(2006) 1020}{SEC(2006) 1021}

ΣΥΝΟΨΗ

Η διακυβέρνηση αποτελεί πλέον προτεραιότητα των αναπτυξιακών πολιτικών και των προγραμμάτων συνεργασίας πολλών χορηγών βοήθειας. Βρίσκεται στον πυρήνα πολλών αναπτυξιακών στρατηγικών των συνεργαζόμενων χωρών. Σε συνθήκες αύξησης των ποσών της βοήθειας, δεσμεύσεων που αναλαμβάνονται για να εξασφαλιστεί η αποτελεσματικότητα της διεθνούς βοήθειας και αυξανόμενης οικονομικής και δημοσιονομικής αλληλεξάρτησης, η ανάδειξη στις αναπτυσσόμενες χώρες σωστής διακυβέρνησης ή «χρηστής διακυβέρνησης» αποτελεί σήμερα μείζονα πρόκληση για την υλοποίηση των αναπτυξιακών στόχων της χιλιετίας.

Η ΕΕ οφείλει να προωθεί σταδιακά τις θέσεις της στον διεθνή διάλογο για τη διακυβέρνηση. Για το σκοπό αυτό η Επιτροπή καλεί τα κράτη μέλη να υιοθετήσουν κοινές αρχές και να συμμετάσχουν σε δύο προτάσεις δράσης που αφορούν αντίστοιχα την ενσωμάτωση της διακυβέρνησης στον προγραμματισμό της συνεργασίας με τις χώρες της Αφρικής, της Καραϊβικής και του Ειρηνικού και μια ειδική ενίσχυση των αφρικανικών μηχανισμών που έχουν ανακοινωθεί στα συμπεράσματα του Συμβουλίου της 19ης Δεκεμβρίου 2005 σχετικά με τη στρατηγική της ΕΕ για την Αφρική.

Σε αυτή την αξιολόγηση επιπτώσεων, η Επιτροπή εξετάζει τρεις εναλλακτικές δυνατότητες (i) μια υποθετική εξέλιξη «χωρίς αλλαγές», όπου η Επιτροπή θα περιοριζόταν να εφαρμόσει τις προτάσεις της αφού πρώτα ενημερώσει τα κράτη μέλη σχετικά με τους κανόνες της επιτροπολογίας, (ii) μια υποθετική εξέλιξη σύμφωνα με την οποία η Επιτροπή θα ευνοούσε τις συντονισμένες δράσεις με τα κράτη μέλη για τους δύο προβλεπόμενους τομείς δράσης, με συγκεκριμένο τρόπο και χωρίς τη σύνταξη εγγράφου πολιτικής για τη διακυβέρνηση στο τρέχον στάδιο και (iii) μια υποθετική εξέλιξη κατά την οποία η Επιτροπή θα έθετε τις βάσεις μιας μακροπρόθεσμης και περισσότερο εναρμονισμένης προσέγγισης του ζητήματος της διακυβέρνησης στο πλαίσιο της συνεργασίας για την ανάπτυξη, παρουσιάζοντας ανακοίνωση η οποία θα περιλαμβάνει τις αρχές πολιτικής, θα αναγγέλλει την υλοποίηση συγκεκριμένων πρωτοβουλιών προς αυτή την κατεύθυνση, στο πλαίσιο των σχέσεων με τις χώρες ΑΚΕ και με την Αφρική (η διακυβέρνηση τον προγραμματισμό για τις χώρες ΑΚΕ και η στήριξη του αφρικανικού μηχανισμού επιθεώρησης) και θα περιγράφει την προσέγγιση της Επιτροπής σε θέματα δημοκρατικής διακυβέρνησης στις άλλες αναπτυσσόμενες χώρες.

Για λόγους αποτελεσματικότητας, επάρκειας και συνοχής, η Επιτροπή εκφράζει την προτίμησή της για την τρίτη εναλλακτική λύση.

Λόγω του χαρακτήρα αυτής της δράσης, είναι δύσκολο να αξιολογηθεί η πιθανή επίπτωση αυτής της πρωτοβουλίας στον τομέα της διακυβέρνησης. Εντούτοις, θεωρείται ότι οι δράσεις που υλοποιούνται σε αυτό το πλαίσιο πολιτικής θα συμβάλουν στη βελτίωση της συνοχής της Ευρωπαϊκής Ένωσης όσον αφορά τη στήριξη των διαδικασιών δημοκρατικής διακυβέρνησης στο πλαίσιο της συνεργασίας για την ανάπτυξη και θα λειτουργήσουν ως κίνητρο για τις χώρες εταίρους, συμβάλλοντας με τον τρόπο αυτό στην υλοποίηση των στόχων της χιλιετίας για την ανάπτυξη.

Παρεμβάσεις που υλοποιούνται στο πλαίσιο του επιχειρησιακού μέρους της ανακοίνωσης θα υπόκεινται σε τακτική παρακολούθηση και αξιολόγηση, με στόχο να αναλύονται τα αποτελέσματα των μεθόδων δημοκρατικής διακυβέρνησης στις χώρες εταίρους και ο βαθμός συνοχής ανάμεσα στους τρόπους προσέγγισης της Ένωσης και των μορφών ενίσχυσης των προγραμμάτων μεταρρύθμισης.